khistorydata/jeongjo-sjw-relations huggingface dataset:
정조 18년 · 목
因備局本司坐起堂上進不進單子敎曰如例次對則酬應難矣廟謨委置亦不可不念聞以坐起會于本司云大臣及諸堂中稟事者使之來待○右議政李秉模曰庚炎頗熱聖體調攝若何予曰膈氣煩菀寢睡不穩今日則比昨稍勝蓋以連進涼劑之效也初欲靜處調攝而不得已召接矣秉模曰聖候欠安不必以民事過用聖慮矣予曰次對久不爲之故如是召接以外面看之似若無事而苟究其本生民日困國事日委安得無宵旰之慮乎予曰戶判未經兵判耶行司直鄭民始曰已爲通望矣予曰大臣以人事君此等處不可不留念也予謂刑曹判書李得臣曰刑判年幾何得臣曰年今五十三矣予曰何年登第乎得臣曰丙戌年登科矣予曰刑判豈不足爲吏兵判乎立朝旣久且以名祖之孫何官不做予曰趙宗鉉之未通銓望甚怪乃祖則不易之人也己卯年册禮時師傅皆極一代之選而能入於其中雖不如徐文淸之輔導而世皆以難人稱之矣李在學則吏判通望過矣向者開留有闕時切欲以此人委毗矯其俗釐其弊而且欲老其才而用之矣李冕膺旣是侍下人故不得不點下偶遂便養矣予謂秉模曰鄭好仁則向來與卿俱通銓望者也伊時欲拔去卿望故幷與鄭好仁之望而還退可惜大抵吏判冢宰重任也決非人皆可爲之職其在難愼之義固當各別擇擬前吏判事予不圖至此今番政事率多駭眼少無爲官擇人之義而乃及爲人擇官以尹㬦一人言之初十日次對懍懍之狀通朝所知如此而能堪當百里之任乎前吏判若認以此人爲可堪於州牧之任則是不知也苟或知其不可堪而苟然充數則是不仁也此豈成說乎大抵銓曹公器也固宜平衡人物擇其可堪者任之可也予素知其性柔弱今番則擧措大容易雖謂之勇如賁育可也予未知孰主張是而可謂不善敎人也伊日二千里外投竄之處分過重則過重矣到今自有商量之道而其時之事豈不慨然乎予又曰儒生輩自少能做詩賦爲小科然後乃爲參奉此則猶有可觀而至於守奉官則有何學優仕之義乎近來仕路極其淆雜故相金致仁每言釐革此等宂官而猶未果矣行司直鄭昌順曰以武弁言之設官之初雖訓鍊參奉法意則至嚴矣予曰今則皆出於各軍門哨官此豈成說乎此實由於禁軍之滿朔遷轉而若至經僉則必爲一倅看作階梯之窠此輩豈可堪牧民之責乎其中亦或有人而其於銓曹之不能擇何昌順曰高敞長興數邑近作弊局萬無收拾之道云矣予曰寶城亦然云何以則好也昌順曰李檍爲宣傳官時人甚了了及爲寶城倅也一道中最不治人固未易知也予曰故相李思觀之言是矣文蔭武換差然後民可息肩矣秉模曰文官必以序陞法用之然後庶可爲官擇人矣予曰文官雖善治者不過十餘朔遞歸如是而能着念民事乎昌順曰順川等邑以已行訓鍊正人差送而莅任未久必爲堂上初不知邑事之如何亦何以治民乎予曰西邑賣鄕之弊今則少減耶秉模曰雖似少減而間多爲之云但祛其太甚之外無他道矣予曰備郞自來武弁之峻望也各軍門大將皆從備郞中出而近來則大不如前此後必以已行訓鍊正人差出克復舊制可也以總郞言之曾見侍衛者其身手服色無異於騎郞近來則反不如扈衛軍官甚可歎也予曰今秋則八道習操必爲之仍以習操軍赴役華城未知如何昌順曰然則不過束伍軍額數似不多矣予曰此議論若行則京中何以爲之昌順曰家出一丁則此亦屢萬名也予曰民情至愚而神若知此事之合於事體則民心大可見矣先朝濬川鶯峰等役有自來軍赴役者此則何如昌順曰雖曰自來而以此亦難畢其役矣予曰予之所撫恤民生靡不庸極雨頹則恤典歉歲則賑政水災則拯恤此雖祖宗遺法而予意則可感也且華城則行宮所重有在雖或一時使民夫誰曰不可乎此所以若僉議詢同則予不欲固拒也
정조 18년 · 강
推備堂洪秀輔具庠
정조 18년 · 목
備局啓言今日本司坐起堂上懸病至於四員之多事體未安請幷推考令政院卽爲牌招以爲參坐之地允之敎以衆所共知情病勿論
정조 18년 · 강
放時囚李益運尹在益
정조 18년 · 목
敎曰旣有停湯後捧供之命今已停湯滯囚多日時囚罪人李益運放送其餘諸囚日熱如此分揀放送
정조 18년 · 강
參酌前吏判閔鍾顯投竄之典
정조 18년 · 목
因鍾顯發配草記敎以所欲索言失之太寬而只觀外面則千里炎程律名投竄處分誠過中今筵有下敎於右相者有耳者當聞之姑欲歸之於處分之過中投竄參酌
정조 18년 · 강
以吏曹判書金載▣爲太廟秋享亞獻官仍命此後大享獻官雖時任閣臣通瀜塡差
정조 18년 · 목
敎曰秋享時宗廟亞獻官戶判年老以吏判爲之此後太享獻官雖時任閣臣通瀜塡差事分付
정조 18년 · 강
傳令于華城役所頒賜新方滌暑丹四千錠
정조 18년 · 목
傳令曰炎熱如此言念城役處董役赴役人衆之矻矻喘喘之狀宵旰一念不能晷刻暫弛而食豈甘寢豈便乎然雖如是懸念而何益於中暍者之潤肺飮暑者之滌熱乎另究一方新造下送祗受卽時分給匠手募軍等處中暍飮暑之類或調一錠半錠於井華水喫之外此救療之方各別留意多給相當淸暑之劑毋或有一校一匠一軍之中暍飮暑以紓九重念渠輩之心滌暑丹四千錠○華城役都廳前別軍職李儒敬別單以爲本月二十六日知彀官千錫圭齎奉傳令一度內下滌暑丹四千錠來傳故三十錠臣儒敬祗受二百二錠各處看役別監董十四員監官牌將八十七員處頒給一千一百七錠各役所書吏三十四人匠手一千七十三名處頒給二千四百五十二錠各處付役募軍二千四百五十二名處頒給臣謹以傳令內辭意字字曉諭於匠募等處則擧皆攢手感祝不敢言勞云餘數則姑留策應所各隨匠募等送付者次次頒給計料而外此救療之方因監董堂上經紀別設藥局多備淸暑相當之劑隨請題給以救中暑病暍之患
정조 18년 · 강
命郭山前郡守李甲會仍任責成新郡守崔性烈待窠收用
정조 18년 · 목
右議政李秉模啓言郭山卽關西弊邑之最而又因數遞莫可收拾故曾有限年勿移之定式而今番都政無端陞遷前吏判事極爲未安所當論責方在處分中固無可論而前郡守李甲會仍任責成新郡守崔性烈乃是忠臣之孫不可使之因此作散請分付銓曹待窠收用從之
정조 18년 · 목
右議政李秉模啓言各軍門久勤中朝家軫念尤在禁旅而都政收擬或有倒次銓官之意似以正領歸重而正領之於凡禁旅勞逸懸殊雖使年數相當猶不可捨此而取彼況其久近判異乎不可以事過而置之請兵曹判書具庠推考從之
정조 18년 · 강
命華城城役役民便否自備局博詢草記
정조 18년 · 목
右議政李秉模啓言凡有國役必用民力非爲有司之惜費蓋欲範民於趨事赴公之義觀於國朝已行之事歷歷可徵矣顧今華城城役所重何如關係何如而以聖上不煩民力之苦心至意始役已久竝與願赴之類而一切不許臣豈不知聖意所在而第念子趨父事秉彝之所同然國有大役而使民不知則論其外面雖似便民揆以大體適足流弊大抵使民以時不奪農時卽聖人用民之大經大法而必曰以時曰不奪者豈不以民不可不用而必也使以時時不奪乎朝家之不役民不知其爲幾許年矣今於莫重莫大之役一例不用則不但經法之大壞竊恐民習積狃率歸於無用之地臣意則爲先酌量其容入役丁依例分排於諸道斷不可已請博詢諸大臣及備局諸宰而處之敎以此箇事理亦豈不知大抵聖王之政不過曰愛人而使民而已愛之能勿勞乎使之以時則可況今恩竭而愛克俗弊而習頑由今之樣矯今之宜是役是用何必靳許而曾所難愼者欲使大民小民先知所以難愼之本意也卿旣縷縷力請自本司博詢草記
정조 18년 · 강
命新鑄錢利條二萬二千二百兩屬之戶曹俾補經用
정조 18년 · 목
右議政李秉模啓言此戶曹判書沈頤之所啓也今番新鑄錢爲十五萬兩除出諸般應下則利條實數爲二萬二千二百餘兩而鑄役旣已撤罷利條區處之道下詢廟堂處之爲辭矣今此利條數雖不敷俾補經用實合便宜請姑令屬之該曹從之
정조 18년 · 강
命重推東萊府使尹弼秉棍治訓別等
정조 18년 · 목
戶曹判書沈頤之啓言俄因下敎以倭銅角愆期稽滯之弊略有所仰達而近年以來愈往愈甚以角言之昔年之過丈體大者今爲一尺小角箇箇不合於造弓之故退送改備之際動費數年貢人應受四五年條尙在未下而進上所需無以繼用以銅言之則或發闕或題牒屢度嚴飭之後始以如干塞責上送如是而年條▣圇辛亥條纔已畢納而壬子以後三年條尙今不納因此而定式歲鑄不得擧行紀綱所在萬萬寒心東萊府使所當直請拿問而邊邑數遞亦不可不念請姑先從重推考訓別等各別嚴棍懲礪未收銅角計其年條卽速盡數捧出上送事嚴飭分付該道道臣從之
정조 18년 · 강
命海南縣稅穀欠逋事令道臣嚴査狀聞後勘處該縣監
정조 18년 · 목
戶曹判書沈頤之啓言海南縣稅穀當納爲一千四百餘石而及其劃倉捧上也欠逋爲三百六十九石之多事未前有査詰於領來監色則以爲本邑初不如數裝載邑斛稍大於京倉之故將爲取剩補縮之計云稅穀旣有元數雜費亦有定式而正供事體本自嚴重則該邑旣不盡數裝送監色敢爲取剩補縮俱萬萬駭然此不嚴勘後弊難言請該守令爲先拿問處之未收穀物趁未凍準數上送之意嚴飭該道道臣敎以聞甚駭然爲先令道臣嚴査狀聞後勘處
정조 18년 · 강
命今年年分事目磨鍊依近例專委道臣
정조 18년 · 목
戶曹判書沈頤之啓言今年年分事目非久當爲磨鍊而敬差官不爲差送專委道臣已成近例今年亦當稟旨擧行故仰達矣從之
정조 18년 · 강
命緘問慶尙監司趙鎭宅拿處昌原府使李汝節刑配左漕倉兩船沙工改船會減米錢卽令還錄
정조 18년 · 목
惠局堂上鄭民始啓言昨年嶺南左漕倉漕船二隻稱以杇傷船人輩呈訴改造故使郞廳摘奸則不但未滿年限船體別無傷損足可使用故不爲許施矣卽見本倉除留成册則二隻改造價錢穀會減以報本廳旣不許改造則該倉都差員之一任沙工之所爲初不請報於本廳擅自改造事未前有此而置之後弊難言當該差員昌原府使令該府拿問嚴處兩船沙工嚴刑遠配會減米錢卽令還錄以爲懲後之地雖以道臣言之漕倉之不報本廳直爲改造之狀似當知之而初不致察除留成册之磨勘以報殊涉不審該道道臣亦爲從重推考何如從之敎以聞甚駭然當該道臣不可推考而止令該曹緘問委折以聞
정조 18년 · 강
飭太常久任郞官毋得移擬
정조 18년 · 목
奉常提調徐有防啓言本寺正及判官皆作久任之窠年前毋得續續遞改連有飭敎而近來銓曹無難移擬至有特命仍任之時萬萬未安此後則除非前望恩點自下通擬之外更勿遷轉之意請申飭銓曹敎以此後更加嚴飭如或越格擬入則望筒勿捧該房察推
정조 18년 · 강
命芸館印頒無冤錄諺解
정조 18년 · 목
刑曹判書李得臣啓言無冤錄諺解刊行曾有成命物力亦已備置而適因經書印出之役尙未擧行矣今聞經書已訖功云請分付芸館印頒此册使中外獄官皆有瞭然易解之效從之
정조 18년 · 강
命都監把總金魯岳賞加
정조 18년 · 목
因該營將官射講時連五巡全布人別單敎以令該房考例稟旨付標施賞○敎曰追當定式先施賞加
정조 18년 · 강
分揀內醫崔遠基金光顯
정조 18년 · 목
因遠基汰去啓目敎曰與入番醫官汰去者分揀啓目還給
정조 18년 · 강
改差夞怪萬戶洪樂游
정조 18년 · 강
有政吏曹判書金載瓚參判黃昇源兵曹判書具庠進
정조 18년 · 목
以鄭昌順爲禮曹判書徐邁修爲參判尹行任爲參議金基正爲同敦寧李鴻德爲端川府使許溟爲長興府使沈公燁爲寶城郡守尹相重爲高原郡守任鎭廷蔡鵬翰尹任宰金振聲金夏重閔師亨爲同知閔鍾淳姜佐臣宋寅夏李長英李光新李翼聖爲僉知鎭廷以下竝老職也同知二望僉知二望首副末擬竝批靈巖郡守成範鎭金堤郡守崔吉憲相換寶城郡守沈公燁陽川縣令金鎜相換
정조 18년 · 강
命施兵判具庠前兵判徐有防問備之典備邊郞李成德用經歷履歷
정조 18년 · 목
因都總都事望筒敎曰李成德事今日入侍始聞之銓曹事豈成說乎時仕出六且有承傳則無端不擬使其後仕滿者反先陞遷亦豈有如許官方雖是微弁之事有關後弊李成德以經歷履歷施行俾滌積年沈痼之鬱氣當該判堂捧現告倂施問備之典
정조 18년 · 강
進御淸暑六和湯一貼加減淸肺開膈飮一貼
정조 18년 · 강
遞掌令李益恢持平洪樂敏愼性眞以韓用鐸爲掌令南履翼洪秉臣爲持平幷前望也
정조 18년 · 강
召見下直守令及詣臺臺臣洪秉臣于熙政堂尙州牧使兪漢敦綾州牧使李寅燮光州牧使成鼎鎭長興府使許溟安東府使李魯述永興府使李漢興靑松府使李普天平山府使林鵬翰明川府使金宅和德源府使李潤默鏡城判官金晦彬陽川縣令沈公燁高陽郡守王道常白川郡守徐敎修寶城郡守金鎜高原郡守尹相重金堤郡守成範鎭靑山縣監李之淳泗川縣監鄭鳳祥漣川縣監李可運迎日縣監成道明麟蹄縣監趙儀逵禮安縣監朴獻源利城縣監姜善鎭沃溝縣監尹行喆長淵縣監李星會平康縣監吳泰齊奉化縣監兪洪柱
정조 18년 · 목
予曰守令以次進前使之各奏職姓名而如有駭眼者承旨察推可也予謂光州牧使成鼎鎭曰此邑換作文臣窠以後近爲弊局而今番之又以差送者意有在焉爾則來頭榮塗若以一光州爲足則已不然則往必善爲也鼎鎭曰當竭誠奉公予謂安東府使李魯述曰出自邇列將欲試之也近來本邑士習漸渝土風不古者實由官長不能孚感之致也金尙默及今右相以後未聞敦風勵俗之表著者今玆送爾者專出欲試之意必下往善爲魯述曰聖敎至及於此臣當竭力奉公矣予謂平山府使林鵬翰曰近何不見也鵬翰曰年前待罪於長湍矣予謂長興府使許溟曰林鵬翰則近於曹交許溟則無異於侏儒可謂窮理不得也予謂綾州牧使李寅燮曰已經牧使凡幾處耶寅燮曰曾經忠州羅州而今又待罪本州矣予曰身手甚魁偉蔭路之潦倒亦可惜也若爲及第則不若兪恒柱輩也予謂尙州牧使兪漢敦曰昨年延安事殆不成說而今則皆已奠接耶漢敦曰特蒙朝家之軫念今則幾皆奠安矣予曰穀簿皆已整頓耶漢敦曰今年若豐登則庶可整頓矣予曰爾下往蘇弊一如延安時可也予謂明川府使金宅和曰頃者爾以輪對官入侍予知其純實人也故今番特以副望點下而暫見其人安知治民之能否爾下往後所聞不如所見則是孤聖恩也必着念善爲予謂禮安縣監朴獻源曰爾爲故忠臣子孫耶獻源曰爲從曾孫矣予曰下往善爲其餘守令次奏姓名訖予命都承旨宣諭
정조 18년 · 강
承旨兪漢寧請重推金堤郡守成範鎭利城縣監姜善鎭靑山縣監李之淳命勿問各付道臣徐觀其治績能否狀聞
정조 18년 · 목
漢寧啓言範鎭等進前奏對之際不爲起伏而擧措慌亂言語顚錯揆以事體不可無警請竝從重推考敎以渠輩俱是鄕人筵席一時顚錯何以知治績況有成僩僴李述源之孫乎姑勿問備各付道臣其能否徐觀治績使之狀聞
정조 18년 · 강
以林樂喆爲昭寧園守奉官初仕口傳也
정조 18년 · 강
命書寫忠義與諭書銀印忠義通瀜計仕遷轉著爲式淘洗節目
정조 18년 · 목
忠勳府以香室書寫忠義遷轉別單啓敎曰諭書銀印之受賜有可據之例殿上與駕前之陳列亦遵伊時聖敎且以重其事榮其役之意別創遷轉之式而此非永久金石之典也然則書寫忠義與諭書銀印忠義通瀜計仕遷轉似好更令勳堂淘洗節目而諭書銀印忠義取才未知亦有定式而如無定式亦與一提學相議節目中添載其所取才當以地處之翹楚根着之閥閱身手之精明爲敲推之權幷以此意知悉
정조 18년 · 목
疏略曰臣薄勘未幾恩敍遽降繼有相職復授之命臣何以獲此於聖明之世也竊自惟秋毫皆歸造化一身初非自有則區區去就本不敢以大官自居況伏見昨下傳敎則以我慈宮撝謙之德尙靳慶辰應行之禮固知殿下祝崗之誠卽當仰孚而在臣子飾慶之道尤不容一日伈泄是豈臣敢或逡巡之時而暫膺之愧去而愈切難冒之狀自量益熟義雖急於竭蹶跡反涉於顚倒踧踖遲徊莫知所以自措也伏乞亟收復授相職之命以安賤分批以昨諭中應行二字欲望卿等之協力則大臣去就雖重決非循例尋章之時卽起出肅仍命遣史官傳諭○史官韓致重書啓臣敬奉聖批傳諭于右議政李秉模所住處則以爲伏奉聖批誨諭備至此時出膺有不敢少緩今方入城仍卽肅命云矣
정조 18년 · 강
命吏曹判書李秉鼎屛之田里勿揀赦典
정조 18년 · 목
秉鼎陳疏略曰伏見傳敎有洪龍漢駿漢同敦寧加設下批之命臣愚竊以爲此非但爲殿下之過擧恐或仰累於我慈宮爲宗國斷私恩之大德徽度也噫明義一部卽我東之春秋而開卷第一義卽麟賊之凶圖逆節也何可較論於李師命之始雖伏法終乃蒙恩者乎又況故奉朝賀之地處與龍漢等大異則今殿下不少區別亦爲臣滋惑之一端曩在昨夏臣待罪是職時有金相謙甄復之命而臣以相福之弟陳疏抗旨今龍漢等比諸相謙輕重何如而昔旣抗旨於相謙今忽承命於龍漢等則是爲人臣而二三其心也臣豈忍爲此殿下亦何必責臣以決不可奉承之事乎伏願特命還寢俾莫嚴之義理不至墜地則臣雖萬被誅戮誠甘樂之臣書此將上之際荐伏承不忍聞不敢聞之下敎五內震剝不知所云敢效古人獄中上書之義仰首鳴呼尤增死罪敎以何以爲二三其心宜勸一心靡他豈可强費辭敎乎吏曹判書李秉鼎屛之田里勿揀赦典
정조 18년 · 강
召見壯營提調鄭民始于重熙堂
정조 18년 · 강
命本營軍器色所用礪石分定各邑自明年上送
정조 18년 · 목
本營提調鄭民始啓言本營軍器色無所捧礪石每當需用之時極爲苟艱延日礪石三十塊丹城礪石三十塊康翎礪石二十塊自明年稅船上來時付送高山礪石二十塊亦使之上送而石價馱價以公穀會減事請定式從之
정조 18년 · 강
命本營所管各屯新買及相換田畓依例免稅
정조 18년 · 목
本營提調鄭民始啓言本營所管水原平澤鳳山定州各屯有新買及相換田畓五結三十餘負依例免稅之意請分付戶曹從之
정조 18년 · 강
命本營所納延豐紙價不足條自忠州加劃常賑耗米一百石每年作錢移送
정조 18년 · 목
本營提調鄭民始啓言本營所納延豐紙地價前已請得忠州常賑耗米二百石而有不足之患加劃一百石自本州每年秋以詳定價作錢移送該縣之意請定式分付從之
정조 18년 · 강
召見時原任大臣及禮堂于誠正閣領議政洪樂性判府事朴宗岳金憙右議政李秉模禮曹判書閔鍾顯
정조 18년 · 목
有稟達事求對也○樂性等曰今年大慶實是我東方初有之慶而十八日陳賀以我聖上出天之孝想必自內積誠仰請而臣等敢率禮堂稟定節目計矣秉模曰陳賀仰請之事宜卽稟定而尙稽一宵不勝泄鬱矣予曰今年大慶卽莊烈王后貞聖王后以後初有之事也又當此月予心歡欣尤當如何十八日稱慶之禮豈待卿等之請而第以慈宮撝謙之德不欲張大予所謂協力云者蓋以此也卿等元老若入來仰請則以慈宮待元老之念似有得請之道故欲爲藉力於卿等之請也今日日勢已晚姑爲退去待明日入來仰請爲可鍾顯曰此時此請何可少緩卿宰亦已來會矣樂性曰此月稱慶擧國同情而稱觴節次亦當竝請矣予曰明年進宴之禮歲首已蒙許施之敎而今年稱觴則慈宮尤慮其張大似難得請矣鍾顯曰稱觴之禮孝廟朝亦有已行之例矣予曰予豈不知也卿等第爲仰請也予當此大慶之節每欲蹈舞矣樂性曰以擧國歡忭之誠實難遲待明日矣予曰早朝欲召接而因吏判事今始召見吏判之事誠慨然矣
정조 18년 · 강
遞吏曹參判丁範祖以洪明浩代之前望也
정조 18년 · 목
敎曰未肅拜吏曹參判許遞前望單子入之待下批牌招先參政後謝恩
정조 18년 · 강
有政吏曹參判洪明浩進
정조 18년 · 목
吏曹以本曹判書有闕政事啓稟敎以當日爲之○以金載瓉爲吏曹判書閔鍾顯徐鼎修李在學與載瓉竝新通也鄭大容爲承旨洪駿漢洪龍漢爲同敦寧
정조 18년 · 강
以李得臣爲刑曹判書前望也
정조 18년 · 강
命領府事蔡濟恭先卽還第仍命日前敦諭中命駕句語抹去
정조 18년 · 목
政院啓言卽者中樞府錄事來言領府事蔡濟恭擔舁入城來詣朝房云矣敎以大臣禮堂之咸造也卿獨不進意或懲前之擧不欲與聞於此會矣聞卿來住朝房所料錯矣殊覺忻▣炎熱如此先卽還第加攝前諭中命駕句語纔命政院抹去以眎踐宿諾之意此意令入侍史官傳諭史官李允謙書啓臣敬奉聖敎傳諭于領中樞府事蔡濟恭所住處則以爲臣擔曳病軀謹詣朝房醜穢之病尙未痊可不得隨諸大臣後仰請慶月應行之禮史官來臨傳宣聖諭而前下二字旣命還收又許還第加攝伏地感泣益不知死所今日則諸大臣旣已承命退去臣亦當還歸而在明日則盡誠賓啓盡誠庭籲不得請則不敢退卽彝性之不可已者臣之病形雖不得進身香案之前安敢不扶入禁門坐於內司寓直之房謹以賤名載錄啓紙以伸由中之衷懇云矣
정조 18년 · 목
漢城府啓言卽接各部官所報則今番雨水民家頹壓處全家頹壓之當入恤典者完多頹少之不當入恤典者區別報來故列錄書入而人物則各部俱無致傷恤典秩北部書吏金昌郁草家三間南部內吹盧道一草家三間全家頹壓閑良金廷輝草家八間內四間頹壓西部幼學任璣草家九間內六間頹壓勿論秩中部獨女金召史草家七間內三間頹壓南部典僕金聖昌草家六間內一間頹壓訓局軍崔大岳草家三間內一間頹壓良人李旕尙草家三間內一間頹壓敎以恤典令該廳卽爲分給勿論中草家三間民戶一體題給事分付
정조 18년 · 강
藥院提調及閣臣承旨求對不許
정조 18년 · 목
政院以藥院提調鄭昌順副提調鄭大容諸閣臣諸承旨有稟達事來詣閤外請對啓竝命退去又以昌順大容雖伏承退去之命而衷情轉迫更爲求對啓敎以今月尙未展拜今日欲爲之矣卿等退去諸閣臣及諸承旨更爲請對竝命退去藥院閣臣承旨連爲請對竝命退去
정조 18년 · 목
具翼善冠袞龍袍乘輿出永淸門由弘化門入逌瞻門至齋室門外降輿入齋室詣版位行禮陞詣宮內奉審還入齋室小頃出齋室門外乘輿出逌瞻門入弘化門由永淸門還內
정조 18년 · 강
召見藥院提調鄭昌順副提調鄭大容于永淸門外
정조 18년 · 강
召見承旨徐榮輔參下諸引儀于重熙堂兼引儀尹蘷欽㬘張思恭韓範敏吳俊祥崔日運假引儀南會英金樂敏李永薰趙德敷鄭煥恭
정조 18년 · 목
展拜後還御齋殿謂榮輔曰近來參下引儀輩全不習唱每曰近年御前唱必以參上爲之渠輩習之無用也以此漸不成樣見今御前唱只有金東覽李命心而已今番都政命心旣已遷轉必就參下中擇其最優者排定爲好還內後爾與禮判眼同試才於政院東西唱及致詞竝爲考試後仰奏則當召見矣至是榮輔以考試仰奏遂召見予謂榮輔曰引儀輩唱才何如榮輔曰尹蘷欽韓範敏最優許㬘趙德敷爲其次崔日運鄭煥恭又其次而其餘諸人亦皆成樣矣遂命於殿庭爲之予謂蘷欽曰爾之相貌好唱亦善爲之矣爾與故引儀昌厚爲誰蘷欽曰臣之三寸叔矣予謂㬘曰爾是誰家人㬘曰故正言許晪之從弟也予曰然乎許晪之四寸予豈不軫念而爾之唱才姑不合於御前唱可歎予謂德敷曰爾是誰家人也德敷曰故縣監明師之子也予曰然則爾是故賓客明鼎之姪乎殊可貴矣爾須善爲肄習也又謂南會英曰爾之族有顯者乎會英曰近族無之而大司成南公轍爲遠族矣予曰爾之相貌頗了了益勉肄習又謂李永薰曰爾則以承傳爲之者而亦能成樣可奇矣況是故參判敬倫之姪異於他家人相貌亦好須努力肄習必爲御前唱好矣謂鄭煥恭崔日運曰爾等之唱才皆善爲之況煥恭聞是別軍職觀采之子益加勉習謂吳俊祥曰爾之相貌好矣爾族有引儀乎俊祥曰臣是故醫官道衡之子也予曰可貴矣益加努力予謂榮輔曰蘷欽範敏唱才最優以此兩人定爲御前東西唱來頭當連有慶賀之禮引儀不可不擇前引儀崔珽崔慶鎭分付吏曹待窠甄復定爲御前唱俾參上參下皆備一對也又曰引儀輩今日勞矣特賜大方逐暑湯三貼使之煎飮也
정조 18년 · 강
進御加減淸肺開膈飮一貼
정조 18년 · 강
命御製册子繕寫滿五百張寫字官朴希聖李垣加資安福臣邊將除授
정조 18년 · 목
待敎李存秀啓言御製册子繕寫時寫字官之滿五百張正書則自本閣啓稟請賞事載在受敎節目矣寫字官安福臣朴希聖李垣俱滿五百張何以爲之敎以加資其中如有資窮人邊將除授
정조 18년 · 강
命此後月覲逌瞻門動駕時各司依例開坐
정조 18년 · 목
因各司坐不坐單子敎曰展拜之由月覲逌瞻門用闕內殿座之例曾有定式矣殿座雖或不得開坐亦有依例開坐之例此後月覲逌瞻門動駕時各司依例開坐事分付
정조 18년 · 강
開坼關西守令邊將殿最
정조 18년 · 목
平安都事車敬鎭所居近矣不參何也中咸從府使李時菡莫曰手生査報或疏中殷山縣監權中憲便民旣多察奸益勉中孟山縣監李尙德醒醉無常迎送難恤下滿浦僉使李羲星所貴醇謹差欠振刷中慈母別將黃翼顯糴尙稱譽犯固難恕中壬海別將朴時哲屢請加糶盍念倉留中嗭洞權管禹德延從民可貴平糶宜勉中乫軒洞權管南錫禹撫摩雖勤獵捉宜警中牛峴僉使韓聖欽弄糶多怨斂錢難恕下恃寨僉使李世郁倉不完逋政由聽校下柔遠僉使崔廷喆穀無完簿布有怨戶下伐登萬戶李弘澤柔豈戢猾逋自襲謬下廣平權管李東漢村釀劇飮邊務餘事下
정조 18년 · 강
推平安監司金思穆命咸從府使李時菡罷黜祥原郡守崔廷岳中考施行
정조 18년 · 목
吏曹啓言考見平安監司金思穆褒貶啓本則咸從府使李時菡以莫曰手生査報或疏爲目則宜置下考而置諸中考祥原郡守崔廷岳以若能圖報庶幾成效爲目則宜置中考而置諸上考殊無嚴明殿最之意請該道道臣推考警責咸從府使李時菡罷黜祥原郡守崔廷岳中考施行允之
정조 18년 · 강
有政吏曹判書金載瓚參議金履翼兵曹判書具庠進
정조 18년 · 목
以洪樂游爲副修撰李毅和爲孟山縣監洪秀晚爲北評事韓錫一白潤芳爲同知李祉膺宋相賢金一壽爲僉知錫一以下竝職也同知首副擬僉知老首副末擬竝批下
정조 18년 · 강
忠勳府以書寫忠義遷轉節目啓
정조 18년 · 목
別單一香室月令忠義之必以功臣嫡長差下者當初定制蓋有所以而今此書寫忠義與入番諸忠義通融差擬實職之命豈但爲渠輩酬勞之地也寔出於我聖上重祀典盡誠敬之盛意謹依傳敎成出節目俾爲永久遵行之道一書寫忠義以功臣嫡長中善寫者抄擇而亦觀其地閥人物本府堂上與該房承旨眼同取才依舊例自承政院單子啓下一忠義中可堪書寫者毋論付祿與未付祿自本府預爲優數抄擇每朔肄習等第其高下如諸學取才之規其優等者別爲付祿以待書寫有闕後更試差下之地則端本勸奬兩得其宜而祿窠加出有難擧論就入番忠義十八窠中除出三窠以爲每朔優等人付祿之窠一忠義遷職自有守奉官禮賓參奉兩窠而守奉官則以諭書銀印差備循次遷擬禮賓參奉則以付祿忠義從久勤遷轉書寫忠義亦入於通同計仕之中而今此定式卽是重其事酬其勞之意則不可仍前從久次輪差自今爲始與諭書銀印差備互相間次遷擬於守奉官而其中或有曾經六品職人則遷轉非可論仕滿九百後移付本廳入番祿窠一諭書銀印差備亦以嫡長忠義差下而自本府抄擇有地閥根着人物精明者三人移送內閣自內閣就其中另擇一人單子啓下
정조 18년 · 강
賓廳啓請慈宮誕辰稱賀及進酌領議政洪樂性領府事蔡濟恭判府事朴宗岳金憙右議政李秉模行司直鄭昌順李敏輔洪檍鄭民始李文源邊得讓判敦寧李澧金持默延豐君李坤右參贊李聖圭行副護軍趙圭鎭崔東岳李明運戶曹判書沈頤之兵曹判書具庠工曹判書申思運禮曹判書閔鍾顯判尹尹師國刑曹判書李得臣副司直趙宗鉉鄭好仁金尙集李復永鄭存中鄭景淳韓光綮徐有防李致中權欕徐鼎修李在學李敬懋徐邁修曺允亨姜游尹弘烈徐有大蔡弘履李漢豐黃昇源金魯永鄭東浚閔台爀林蓍喆李祖承李鼎運洪聖淵李祖源宋鍈李鎭復李家煥白師謹鄭煥猷洪義榮金履成吏曹參判洪明浩兵曹參判柳誼左尹申光履右尹李集斗戶曹參判徐有臣禮曹參判李義弼刑曹參判柳焵工曹參判鄭益祚行副護軍具世勣邊慶遇申▣吳載徽申大謙吳載熙柳孝源尹得逵鄭觀采田文顯訓鍊都正李得濟吏曹參議金履翼戶曹參議姜彝正禮曹參議尹行元兵曹參議徐配修參知李祉永刑曹參議李一曾工曹參議李奭祚
정조 18년 · 목
賓廳啓言今玆昌辰慶會考諸史牒而所未有也稽之國乘而亦罕覯也惟我聖上以周公之達孝上奉太姒以文王之無憂下貽燕謨此實億萬年無疆之慶矧我慈宮鳳曆之紀將周虹流之節載屆凡厥臣庶孰不攢手鰲忭臣等昨侍前席仰覩天顏喜溢八彩歡動九重而慈心過加撝謙不欲張大應行之縟儀尙靳允兪以聖上知年之孝愛日之誠問寢視饍之際必當務積誠意期於感回固何待臣等之陳請而第伏念誕日稱賀卽我國朝不易之典禮伏況此月此日乃吾東千載難逢之期也日日稱慶亦未或爲過則雖以慈宮謙抑之至德豈不思所以伸聖孝而答群請乎臣等今方相率卿宰敢控微悃於慈宮期蒙勉許之旨而亦不敢不稟聞於崇聽至於奉觴上壽乃是飾慶識喜之常節明年進宴旣奉成命而今年進酌事體儀節比之進宴差有間焉我慈宮執謙之德我聖上養志之孝於是乎兩盡其美矣伏乞仰稟慈旨亟命有司趁期擧行千萬至祝
정조 18년 · 강
慈宮賜賓廳達辭批
정조 18년 · 목
賓廳達曰是年是月卽我東億萬年無疆之慶年慶月也朝而卿士大夫野而農夫紅女工商賓旅凡衣食於域中者莫不欣欣相告屈指以俟曰何年非祝慶之年而慶自是年何月非祝慶之月而慶自是月何日非祝慶之日而慶自是年是月之誕日如岡之壽自是日伊始如川之祿自是日伊始庶幾殿庭擧三嵩之儀宮筵奉萬歲之觴聖人備物之養文孫舞綵之歡政屬難逢之會擧切快覩之願此實秉彝之性自不覺其歡欣蹈舞而然也迺於月吉伏見傳敎下者有陳賀節目待下敎入之之敎又有連爲仰請之敎始知我慈宮謙挹之衷尙靳應行之禮昨日諸臣求對仰陳則聖上敎以姑未回聽相顧紆鬱不容伈泄玆敢會于賓廳獻以輿人之誦伏惟少垂察焉惟我慈宮以京室思齊之德膺晚境福履之綏怡愉之色承安於慈殿昌熾之慶賴庥於宗國九如有頌百祿咸臻重以時和歲豐普囿壽域之中是皆皇天祖宗默佑陰隲永奠鞏磐之基長享含飴之樂則是年是月是日之呼嵩稱觴卽所以上答皇天祖宗之賜而益光我聖上愛日之孝也雖欲以執謙戒康之思或恐其張大其如朝野大小之情何哉且念張大之乎者過於常禮之謂也誕日之賀國朝彝典此亦可謂張大乎自內稱觴本非豐呈此又可謂張大乎少無張大之可言而猶且靳許者無乃以旣擧元朝之賀不必再擧於是日乎元朝之賀賀是年也是月是日之賀賀是月是日也聖上欣祝之心擧國顒望之忱豈可以已賀是年少緩於是月是日之賀也伏願亟回慈心特降溫音俾伸呼嵩稱觴之禮使愚夫愚婦皆知是月是日之爲我東億萬年無疆之慶辰千萬幸甚以諺書答曰以此時余心非特賀禮之難受稱觴之節雖以大殿誠孝猶體余意不欲張大卿等念此焉○賓廳再達曰敢陳輿情恭俟兪音伏奉批旨不惟不賜允許至以卿等念此爲敎實不勝相顧抑鬱之至群下雖甚愚迷豈不知慈意之攸在而今日之請誠莫知其或近於張大也自逢今年歡忻慶祝屈指顒企者惟待此月之來擧三呼之縟儀奉萬壽之康爵賁飾往牒希有之慶夬伸聖上出天之誠孝尤當如何而今乃一日二日聖上自內懇陳而尙未得請群下相率齊籲而又未蒙允此固出於我慈宮謙愼沖挹之盛德至意而情理之在所不已禮節之在所當行則我列朝聖母亦嘗屢許之矣以太姒嗣徽之德遵列朝已行之禮勉回慈心克擧盛典于以答上天之景貺表聖上之達孝則不亦有光於前也哉伏惟我聖上三朝之奉一國之養恒不足於愛日之誠幸當是年是月所以廣慶祈永之方靡所不至陽和普被沛澤旁流使八域含生之倫莫不鼓舞感頌於慈化之中誠孝所曁若是懇摯而倘不得備禮獻賀稱觴上壽則將何以快紓幾十年積企之聖心乎揄揚慶賀之請已自長至之初而仰體撝謙之慈心遲待至今則我慈宮止慈之念亦豈不體諒聖心勉從今日之請哉伏乞亟賜允從焉以諺書答曰已諭余心所請其止之
정조 18년 · 강
吏曹判書金載▣上疏賜批
정조 18년 · 목
疏略曰臣忽伏承新命下者以臣爲吏曹判書臣粵自簪筆今至八座事殿下凡二十有一年矣沐化薰德一髮皆恩喣濡之全保之以君師而兼慈父者惟殿下若偏於臣身臣之區區所自矢者惟當以事父母之心事我殿下庶或有一分自效之道而今以決不堪之材叨此必無幸之地畢竟顚仆可立而俟其身先敗何所籍而更事殿下哉若使臣竟迫嚴命出膺是職則是直失哺之兒匍匐入井也以殿下若保之念豈不惻然垂恤亟思所以救之之道哉況銓部異於漫職長官重於佐貳公格私義俱係難進此則猶屬備例不暇覼縷爲辭而曩在辛丑先臣獲解是任也臣隨先臣後昵侍前席殿下敷心而敎之先臣垂涕而受之曲垂之德與天無極同朝傳爲美談闔門銘在中心銓選之重前後無間辭遜之義父子同情惟聖明亟許鐫免俾遂至願批以許懇於先卿而特點於今日各有權度追先卿未卒之思速出行政
정조 18년 · 강
大司成南公轍上疏辭職賜例批
정조 18년 · 목
敎曰副提學應敎與玉堂皆令今日政差出本館錄當日爲之
정조 18년 · 강
命內閣直提學今日政差出
정조 18년 · 강
命兵曹佐郞以大臣子口傳擬入
정조 18년 · 목
敎曰兵曹佐郞中年老人改差大臣之子尙未經文職聞當供職云其代口傳擬入
정조 18년 · 강
命賓啓諸臣明日勿爲來會禮堂待不敎來待
정조 18년 · 목
敎曰慈敎以當此暑雨大臣卿宰之連日入來甚悶縷縷下敎此時强聒有非仰體謙挹之慈心兩日求對賓啓諸臣之誠禮已伸至於得諾在予誠意之感回仰體慈旨卽亦順志之一端明日賓啓勿爲來會賀儀與稱觴間待得諾當於明日有下敎於禮堂者亦以此意大臣卿宰知悉禮堂則待下敎來待
정조 18년 · 강
有政吏曹判書金載瓉參判洪明浩兵曹判書具庠進
정조 18년 · 목
以鄭大容爲副提學與徐龍輔新通也徐龍輔鄭大容爲奎章閣直提學崔獻重爲副應敎洪大協爲校理張至顯爲副校理嚴耆爲修撰李致中爲知敦寧李身晦爲都總管李海愚爲慶尙左兵使韓景禹權瓉洪宇經吳遂晃桂德洙尹龍星張貴成金尙烈金致達鄭德昌金始泳李天梯李慶麟爲同知具廷弼鄭德徵李廷岳金重五徐行遠金天宰爲僉知同知六望中三望僉知二望首副末擬幷批下
정조 18년 · 강
仍任黃海水使李海愚
정조 18년 · 목
敎曰此閫有民邑之責無端數遞可悶黃海水使李海愚仍任其代今日政差出
정조 18년 · 목
以李潤謙爲慶尙左兵使
정조 18년 · 강
以洪明浩爲承旨丁範祖爲吏曹參判前望也
정조 18년 · 강
命副提學鄭大容牌去來催促使之斯速擧行
정조 18년 · 목
政院以大容違召啓仍請更卽牌招允之敎以牌去來催促使之斯速擧行其餘諸玉堂牌去來亦爲嚴飭此時若因圈事以致酬應之侵夜該房承旨難免不飭之責以此知悉
정조 18년 · 강
遞副修撰李翊模及校理洪大協副校理張至顯修撰嚴耆韓致應
정조 18년 · 목
政院以翊模陳疏徑出請推考牌招參圈敎以中批者例皆逡巡於會圈許遞前望單子入之待下批牌招察任○大協等違召敎曰中批玉堂李翊模旣許遞則洪大協張至顯嚴耆之牌不進似然與韓致應亦爲許遞其餘玉堂牌去來催促
정조 18년 · 강
以李錫夏爲校理鄭東觀爲副校理尹序東爲修撰金熙朝爲副修撰竝前望也
정조 18년 · 강
飭副應敎崔獻重違牌勿施
정조 18년 · 강
命抄啓文臣李弘達陞六施賞
정조 18년 · 목
敎曰抄啓文臣李弘達課射千巡陞六帿弓一張長弓一張三鄕竹三百箇賜給
정조 18년 · 강
命定州漂人入送咨文騎撥下送于灣府
정조 18년 · 목
備邊司啓言卽見平安監司金思穆狀啓則定州漂人已爲從水路還歸矣令槐院撰出咨文定禁軍騎撥下送于灣府使之傳給鳳凰城將處以爲轉送北京之地允之
정조 18년 · 강
命頹壓民家恤典勿論兩戶一體分給
정조 18년 · 목
漢城府啓言今番民家頹壓處列錄書入而人物則別無致傷恤典秩南部訓局軍李崇草家三間全家頹壓勿論秩訓局軍高聖泰草家四間半內一間半頹壓獨女崔召史草家四間內一間頹壓敎以恤典令該廳卽爲分給事分付勿論兩戶一體分給勿論秩東部獨女金召史草家三間內一間頹壓良人李三萬草家四間內一間頹壓敎以三四間小戶依他例題給事分付恤典秩西部訓局軍劉壽點草幕三間良人南允中草幕三間以上全幕頹壓獨女姜召史草家五間內二間半閑良孫光郁草家四間內三間頹壓敎以恤典令該廳卽爲分給事分付
정조 18년 · 강
弘文錄取十三人副提學鄭大容副應敎崔獻重修撰尹序東副修撰成德雨金熙朝進
정조 18년 · 목
四點李升運徐有聞南履翼洪樂游李羲甲朴鍾淳姜儐韓用鐸朴吉源林漢浩蔡弘遠金近淳柳相祚
정조 18년 · 강
江原監司沈晉賢以鬱陵島搜討後圖形馳啓
정조 18년 · 목
該監司狀啓以爲鬱陵島搜討間二年使邊將輪回擧行已有定式故搜討官越松萬戶韓昌國處發關分付矣該萬戶牒呈內四月二十一日幸得順風糧饌雜物分載四隻船與倭學李福祥及上下員役格軍八十名同日未時量到于大洋中則酉時北風猝起雲霧四塞驟雨霹靂一時齊發四船各自分散莫知所向萬戶收拾精神戎服禱海多散糧米以餽海神後使格軍輩擧火應之則二隻船擧火而應一隻船寞然無火矣二十二日寅時怒濤漸息只見遠海之中二隻船帆自南而來格軍輩擧手指東曰彼雲霧中隱隱如雲者疑是島中上峯也萬戶詳細遠望則果是島形也親自擊鼓激勵格軍卽爲到泊於島之西面黃土丘尾津登山看審則自谷至中峯三十餘里而山形重疊谷水成川其中可畓之地六十餘石落谷則狹窄有瀑布而左爲黃土丘尾窟右爲屛風石其上又有香木亭故斫取香木而以間年斫取之故漸就稀少二十四日到桶丘尾津則谷形果如桶形前有一巖在海中與島相距可爲五十步而高近數十丈周回皆是絕壁谷口巖石層層僅僅攀登而見之則山高谷深樹木參天雜草茂密通涉無路二十五日到長作地浦谷口果有竹田非但稀疏擧皆體小其中擇其稍大者斫取後仍向東南楮田洞則自洞口至中峯爲數十里許而洞裏廣闊基址顯有三處可田可畓處將近數十石落又有一石落前有三島在北曰防牌島在中曰竹島在東曰甕島三島相距不過百餘步島之周回各爲數十把險巖嵂屼難以登覽仍爲止宿二十六日轉向可支島四五箇可支魚驚駭躍出形若水牛砲手齊放捉得二首而丘尾津山形最爲奇異入谷數里則昔日人家遺址宛然尙存左右山谷甚爲幽深難於登涉仍爲下來遍看竹巖帿布巖孔巖錐山等諸處行到桶丘尾禱山祭海待風留住蓋島中周回總而論之則南北七八十里許東西五六十里許環海則皆是層巖絕壁四方山谷則間有昔日人居之土址而田畓可墾處合爲數百石落樹木則香栢蘗檜桑榛雜草則靑芹葵艾苧楮其餘異樹奇草不知名難以盡記羽蟲則鴈鷹鷗鷺毛蟲則猫鼠海產則藿鰒而已三十日發船初八日還鎭島中所產可支魚皮二令篁竹三箇紫檀香二吐莫石間朱五升圖形一本監封上使云幷依例上送于備邊司
정조 18년 · 강
吏曹判書金載瓉參判丁範祖幷疏陳世嫌應避賜批許遞
정조 18년 · 목
批以辭疏言嫌雖係禁令卿等之嫌避曾亦曲諒所辭幷姑依施
정조 18년 · 강
以黃昇源爲吏曹參判前望也
정조 18년 · 목
敎曰堂錄例備銓曹兩堂然後擧行吏曹參判前望單子入之待下批牌招察任
정조 18년 · 강
以南公轍爲承旨李勉兢爲吏曹參議前望也
정조 18년 · 강
都堂會圈領議政洪樂性右議政李秉模弘文提學鄭昌順左參贊洪秀輔石參贊李聖圭吏曹參判黃昇源參議李勉兢
정조 18년 · 목
議政府啓言臣等以會圈事今方來會而弘文提學鄭昌順病不來無以備員開坐請令政院牌招允之政院啓言弘文提學鄭昌順牌不進推考傳旨今方捧入而會圈命下之後如是違牌事甚未安請更牌招允之○李升運徐有聞南履翼鄭履綏洪樂游李羲甲朴鍾淳姜儐韓用鐸朴吉源尹行直尹益烈林漢浩蔡弘遠金近淳柳相祚金烍六點以上取十七人
정조 18년 · 강
以任希存爲校理中批也
정조 18년 · 강
有政吏曹參判黃昇源參議李勉兢進
정조 18년 · 목
以閔鍾顯爲吏曹判書柳雲羽爲執義南履翼爲校理金近淳韓用鐸爲副校理蔡弘遠爲修撰金載瓉爲禮曹判書
정조 18년 · 강
京畿監司徐龍輔疏辭內閣直提學賜例批
정조 18년 · 강
副修撰金熙朝疏陳父病徑出賜例批
정조 18년 · 강
命刑曹參判柳焵呈辭勿施
정조 18년 · 목
以柳焵再度呈辭敎以詞訟劇任豈可數遞捧納承旨推考呈辭勿施
정조 18년 · 강
命奉朝賀鄭存謙家進去御醫着意看病
정조 18년 · 목
因御醫吳仁豐書啓敎以加送蔘料着意看病
정조 18년 · 강
勘放時囚柳孝遠
정조 18년 · 목
義禁府以判義禁洪良浩受由在外啓敎以令次堂擧行又以彌串前僉使柳孝遠刑推得情啓敎以除刑推考律勘放又以孝遠舊還上未準捧居末罪杖一百告身盡行追奪放送啓允之
정조 18년 · 강
飭京兆頹壓人戶恤典
정조 18년 · 강
吏曹判書閔鍾顯陳疏辭職賜例批
정조 18년 · 강
校理南履翼疏陳應避之嫌賜例批下該曹稟處
정조 18년 · 목
與校理任希存有春秋館兼銜內外從應避也
정조 18년 · 강
遞玉堂舊錄人崔獻重尹序東成德雨金熙朝
정조 18년 · 목
敎曰古例雖不必然旣有新錄今番則時任玉堂中舊錄人許遞政官牌招開政差出
정조 18년 · 강
推吏曹參議李勉兢
정조 18년 · 강
有政吏曹判書閔鍾顯參判黃昇源參議李勉兢進
정조 18년 · 목
以魚錫齡爲獻納金銑爲修撰徐有聞朴鍾淳爲副修撰
정조 18년 · 강
飭修撰蔡弘遠肅命
정조 18년 · 목
因弘遠再牌不進罷職傳旨敎曰兩錄玉堂之無端再違必有委折問其故勿使行公於三司大臣有所訓誡而然云以臺諫之與相可否時任子弟多有曲諒者在此人處義稍過而大臣之意亦何必强拂乎雖於肅命之後亦豈無闊狹之道乎只推更爲牌招使之入來謝恩
정조 18년 · 강
仍任前兵曹正郞洪大協使之行巡
정조 18년 · 목
敎曰直提學鄭大容玉署本職許遞
정조 18년 · 강
命獻納權坪禁推分揀
정조 18년 · 목
過限不爲上來政院例入遞差禁推傳旨有是命
정조 18년 · 강
命奉朝賀鄭存謙家進去御醫往來看病
정조 18년 · 목
御醫吳仁豐書啓以爲昨下蔘料齎傳則主家以爲一縷之至今保有莫非聖恩而珍劑相續格外異數伏地感泣至於太醫之淹留私次已至一旬實爲添病之端推冀遄還云敎以逐日往來看病書啓俾便病心無廢禮待
정조 18년 · 강
召見藥院提調洪檍副提調洪明浩于誠正閣
정조 18년 · 목
檍曰臣待罪樂院伏承昨冬下敎連爲習樂矣予曰姑未得請於慈宮當臨時下敎矣値國朝初有之慶予之歡忭之心當如何而聖人曰父母之年不可不知一喜一懼朱子釋之曰旣喜其老又懼其襄予亦不欲張大不能十分力請矣檍曰至於陳賀則不過應行之事旣有明日禮堂入侍之命故下情方顒望得請矣予曰必爲力請日日煩瀆亦甚未安矣檍曰本院之樂所重何如而樂生輩皆是爲合之輩無以一一檢飭三門外市民多有自願入屬者此皆有根着之輩以此爲之似好故臣與前提調徐有防亦已相議矣予曰從長爲之予又曰言路之杜閉莫如近日此亦關於時運而然耶至於玉堂設施之法意果何如而近來則無異宂官是豈成說乎今番新錄後欲頻爲召對矣
정조 18년 · 강
命禮堂待下敎來待
정조 18년 · 목
敎曰今日筵中已有下敎禮堂待下敎來待
정조 18년 · 강
遞修撰蔡弘遠及在外玉堂金銑
정조 18년 · 목
昨有肅拜後闊狹之敎與在外玉堂竝許遞
정조 18년 · 강
以徐有聞爲校理朴鍾淳尹行直爲副校理金近淳韓用鐸爲修撰南履翼李升運爲副修撰竝前望也
정조 18년 · 강
行召對于誠正閣承旨南公轍校理任希存修撰金近淳待敎李存秀假注書申星模記注官金良倜承膺祚
정조 18년 · 목
講貞觀政要第三卷希存讀自貞觀十一年止不得不愼近淳讀自貞觀中止嘉納其言存秀讀自貞觀五年止上燭三辰公轍讀自昔三王止披文而相質星模讀自在宗周止傳芳於前典良倜讀自中興上嗣止無情而內愧膺祚讀自小臣之愚鄙止綵物三百叚訖予命各陳文義希存曰太宗之敎訓非不至矣而不能知表率之道所當鑑戒者矣近淳曰楮遂良之諫太宗語甚切至大抵用人之道敎養有素老成後需用可免顚沛之慮矣予曰其言甚好矣存秀曰墳典卽帝王之鑑法者也公轍曰上下番旣已各陳文義臣則更無仰達者矣
정조 18년 · 강
遞承旨洪明浩以黃昇源代之前望也
정조 18년 · 강
直提學鄭大容陳疏辭職賜例批
정조 18년 · 강
知敦寧李致中疏陳無敦寧下該曹稟處
정조 18년 · 목
以丁範祖爲吏曹參判李友益閔聖游李存吾鄭萬采洪允滉金振華李春億鄭彥禧爲同知韓埈李長溶金振大申以權崔龍淵爲僉知竝三望批下同知一望僉知一望首副望批下
정조 18년 · 강
飭京兆頹壓民家恤典
정조 18년 · 목
以京兆別單敎以令該廳卽爲分給事分付二三間小戶何必區別完頹多少一體題給此後依此擧行
정조 18년 · 강
遣承旨馳詣明陵奉審摘奸
정조 18년 · 강
召見奉審承旨李羽晉于重熙堂
정조 18년 · 강
命宣陵香大廳及敬陵昌陵齋室從速修補陵享餠品之夏節換色相議稟旨
정조 18년 · 목
承旨李羽晉啓言陵所廳廨事體不輕至於香大廳尤爲自別而以臣端午差祭時所見言之宣陵香大廳廳板頹落塡祝之際無以容旋今番奉審時敬陵昌陵齋舍無非傾圮亦甚可悶請申飭該曹俾爲趁卽修葺之地敎以嚴飭畿伯與齋郞相議往復京司使之從速修補又啓言陵寢忌辰祭享九色餠品中豆團餠若値暑月不無欠精之慮永禧殿祭享則餠爲六色故冬月用豆團餠夏節用敬團餠而至於陵享則敬團旣在九色之內勢不可隨節換色令太常從長商確以他色可代之餠稟旨互用似好矣敎以與本寺提擧相議使之登筵時稟旨
정조 18년 · 강
重推承旨李羽晉尹致性推承旨南公轍
정조 18년 · 목
敎曰昨日坐直承旨爲先從重推考該房承旨亦爲推考○御營廳褒貶啓目入來而申後不卽入稟也
정조 18년 · 강
命兵曹正郞康聖翊吏曹郞廳中口傳相換
정조 18년 · 목
漢城府以南部民家三戶北部民家一戶頹壓別單啓敎以恤典令該廳卽爲分給事分付
정조 18년 · 강
重推承旨南公轍遞差兵曹參議徐配修汰佐郞李允行
정조 18년 · 목
兵曹啓言卽接西所衛將李永喆牒報則明禮門內栗木一枝爲風雨所折落於西邊舊築墻上瓦子毀傷云待晴卽爲修改而其在愼重之道不可疏忽晝察夜巡之意請分付該營允之敎以宮墻頹圮處草記有晝察夜巡之語則係是軍兵去就名以齋日不爲捧入豈有如許格例乎當該承旨從重推考政院不捧則軍兵巡察豈可自下擧行如不擧行亦甚駭然當該入直堂上遞差郎廳汰去
정조 18년 · 목
漢城府以西部民家二戶南部民家一戶北部民家二戶頹壓別單啓敎以恤典令該廳卽爲分給事分付
정조 18년 · 목
因御醫吳仁豐書啓有是命
정조 18년 · 강
命抄啓文臣課講爲之
정조 18년 · 목
敎曰內閣貶坐在明云新抄之後雖一次試製課講則尙不爲之何以考績乎新選文臣課講當待晴爲之預爲待令事分付仍命講製竝爲設行
정조 18년 · 강
御熙政堂行抄啓文臣親試及課講召見敦寧都正朴師轍童蒙敎官崔昌迪試官原任直提學金熹直提學徐龍輔鄭大容原任直閣南公轍
정조 18년 · 목
具翼善冠袞龍袍陞座試官率諸文臣入庭行禮訖以擬虞舜民人等謝諭以解慍爲表題以南風之薰兮爲賦題命承旨金啓洛率應試文臣出往賓廳製進仍命應講文臣陞殿進講諸文臣皆純不獨副司正徐俊輔爲純粗敎以雖差勝於純不之諸文臣而粗則太過矣命改收栍爲一粗二不文義中諸臣之不能仰對處詢問於師轍昌迪師轍等各陣其見解予顧謂憙曰功令生所對何如憙曰此能探▣奧旨直經學之士也晝筵晉接日昃討論甚盛擧也予曰親臨開講本意何如而諸文臣但口讀而已至於文義一無見解者如是而其可曰講云乎哉事極駭然自今月念後至開月晦間應講文臣等皆令間五日齊會于內閣金判府及一直提學入來設講討論文義俾有實效然後當親臨試講以此嚴飭可也憙曰賓啓後至今未得承批此莫非臣等忱誠淺薄而然也下情不勝抑鬱矣予曰予心則比卿等之心不啻百倍而大舜曾子皆以順志爲孝慈宮之意旣不欲張大予豈敢不承順乎且有先朝丙寅年已例其在追述之道亦有所料量者矣明日諸大臣登筵時當一諭之矣○校書正字趙萬元賦三下一居首副司果崔光泰表三中居首
정조 18년 · 강
命都正朴師轍特畀百里之任
정조 18년 · 목
敎曰今日課講時與關東經學選擧諸人半日討論益驗其所存之如條對文字近久不聞談經說詩之餘頗覺怡然其中都正朴師轍今年爲六十七年限不遠旣往之空老甚可惜旣見其人之可用又豈可虛還以致何所聞之歎乎今日政特畀百里之任俾知朝廷之所求在於隗始之意
정조 18년 · 강
遞差都總營鶴林君焴副總管鄭觀采重推承旨黃昇源兵曹參判柳誼
정조 18년 · 목
御營廳啓言今日內中日以總府褒貶相値雖爲頉啓外中日則當爲設行禁衛營內入直軍兵出試當自總府依例請出標信而終無草記之擧故屢次往復則謂以過時一向牢却以致日勢之漸晚特敎定式之下兩營中日之無端闕次萬萬未安何以爲之敎以總府擧行極爲駭然當該總管遞差兵曹之不能論責該房之不能察推俱甚駭然亦爲從重推考今則日已向申中日置之
정조 18년 · 강
遞同敦寧洪駿漢洪龍漢蕩滌前判書李秉鼎罪名
정조 18년 · 목
敎曰飾慶之外意在別異如是則大義固私恩伸矣拔例特除常格何論然一窠竝帶事面如何同敦寧洪駿漢洪龍漢本職許遞令該曹口傳付軍職俾卽承候慈徽之宣言外庭不但不敢爲亦所不欲爲予之本意卽然而此則不可無一諭日前因前吏判之抗旨也酬應至於徹夜慈宮豈不知之敎予小子若曰彼之如是不過執藝中一事在朝廷爲喜消息解勘之前勿令催飭當者入來私覿此所以至干今差遲者也更思處分亦未免稍過前吏曹判書李秉鼎罪名特爲蕩滌
정조 18년 · 강
校理任希存上疏乞謢母病賜例批
정조 18년 · 강
飭京兆頹壓民戶恤典
정조 18년 · 목
漢城府以東部民家五戶西部民家九戶北部民家七戶頹壓別單啓敎以恤典令該廳卽爲分給事分付
정조 18년 · 강
命花梁僉使趙東旭拿勘
정조 18년 · 목
兵曹啓言卽接京畿水使許▣牒報則花梁僉使趙東旭以兵船致敗事月前狀聞矣該僉使所報內僉使仍存云極涉訝惑推見仍存文蹟則卽是片紙又無印跡該鎭兵房軍官私通內兵曹下人狀啓回題謄來云云而該僉使見此虛謊文蹟信而不疑者事甚病駭事當論罪方在俟勘不敢更爲請勘文蹟末句二字尤萬萬驚駭爲先譏捕文蹟謄出上送云聞極驚心往復捕將譏捕捉得則金千龍等六名皆是無賴之徒果爲僞作文蹟假稱兵曹使令下去本鎭討食的實納供矣論其所犯雖有輕重究厥情狀俱極痛惡尋常關牒猶不敢如是況莫重狀本回題肆然僞作至於末句二字罪合萬戮請令攸司依律處斷該僉使之不見公文只憑無印跡之一片小紙謂之仍存至於報營者萬萬駭然請令該府拿問嚴勘允之敎以未下直水使當日辭朝
정조 18년 · 목
以李秉鼎爲知敦寧洪明浩爲同敦寧
정조 18년 · 목
以朴師轍爲淮陽府使
정조 18년 · 목
藥院請入診敎以夜間症藥當從醫官聞之酬應最妨於調治卿等退去湯劑晚後入之宜矣
정조 18년 · 강
命專經文臣殿講涼生後更稟
정조 18년 · 목
政院以來十一日殿講日次取稟有是命
정조 18년 · 강
遞承旨李義鳳鄭致淳以李集斗南公轍代之集斗尋遞以洪聖淵代之前望也
정조 18년 · 목
義鳳致淳集斗有實病故也
정조 18년 · 목
敎曰旱氣如是太甚憂思不啻如焚夙將珪幣徧及群祀豈或伈泄至今而畿甸與湖嶺之收霽有匝旬之遠近數日蒸熱亦頗有其雨之望昨詢大臣姑且靜俟晚又反風杲杲如烘念及三農無以爲喩以今年雨暘之適宜有近日亢旱之爲愆災不虛生必有所召反躬咎責不覺每夜明發者久矣予誠否德百姓何辜到今齎誠虔禱之擧不容暫緩不卜日遣近侍于三角山木覓山漢江行祈雨祭待開門受香另飭齋官俾各濯垢澣汚明潔將祀禮畢前切勿飮酒又敎以三角山獻官右承旨韓晚裕木覓山獻官左副承旨徐榮輔漢江獻官同副承旨南公轍進去禮房承旨兪漢寧傳香後直詣神室神位版眼同奉詣後奉審摘奸以來諸執事大祝外以闕內外入直官員塡差祝文則大提學牌招使之製進
정조 18년 · 강
命承旨徐榮輔南公轍幷閣銜刋去仍令該府嚴囚罷承旨兪漢寧職
정조 18년 · 목
敎曰近日調節之妨於酬應渠輩之所知夜必越添日試藥料然而重民重農之意明將禱雨數時强力如期氣升猶謂渠輩聞見稍勝於生疏者出牌齋宿卽爲今夜擧行之勿煩辭敎則敢生占便之計直向內閣不知去處究厥所爲萬萬痛駭香單祝單亦諉之生疏承宣屢次入侍至于四更四點渠輩之罪何律爲當承旨徐榮輔南公轍竝與閣銜刋去仍令該府嚴囚西間待下敎捧供雖不執留亦不察飭致煩深夜酬應房任則新到入院稍久其敢曰無罪乎該房承旨兪漢寧爲先罷職
정조 18년 · 강
以洪義榮尹行任李益運爲承旨前望也
정조 18년 · 목
仍命行任爲木覓山獻官益運爲漢江獻官
정조 18년 · 목
金吾啓言獻陵獻官徐配修目見享官之病重不得將事尙無一言草記以致參奉之晚時報來杖八十收贖奪告身三等私罪施行敎以以公罪依此律區別公議勘放又以獻陵典祀官柳遠鳴原情啓請刑推得情敎以以公罪功議區別令次堂考律勘放又以花梁僉使趙東旭原情啓請刑推得情敎以何足責日熱如此以公罪勘放又啓言柳遠鳴典祀官之例兼大祝不獨爲祭物熟設眼同熟設之際目見不備不卽枚報杖八十功減一等收贖趙東旭不見公文只憑無印跡之一片小紙謂之仍存報營者萬萬駭然杖八十收贖竝放送
정조 18년 · 강
罷吏曹參議金履翼職
정조 18년 · 목
履翼以金近淳差祈雨祭大祝敎曰吏曹參議金履翼事萬萬駭然爲先罷職
정조 18년 · 강
以亢旱下求言之敎
정조 18년 · 목
敎曰攝傳香祝反以求格於方寸而以今覩觀雨意邈然焚灼之思十倍農夫昨以求助之意欲竝擧於傳敎中而自有層節姑未果焉更思立秋在明猶且拔例行祭況求助之爲一分有神於消弭導揚之方而其可一日或遲乎大抵人事不修於下故恒暘之咎其應爲暵袞闕時政官邪民隱無非人事中一件而所以不修之由必有所因近日言路之不闢莫曰史乘之所未有極必反理固然勿以目下設禁之條件把作藉欛而凡今在論思言責之列者事之可言渴論無諱以充予心之善端今或名以應旨拖泥帶水是豈應之以實之道也言須剴切可以感人一捧一條痕一摑一掌血云云之句卽古人取喩之格言爲三司諸臣誦之
정조 18년 · 강
諭三南道臣訪幽隱察冤鬱
정조 18년 · 목
忠淸監司李亨元以今初九日設行祈雨祭于公州牧城隍壇馳啓敎曰觀卿狀辭再祈甘澍尙遲冥應秖緣予誠意之未格何有乎遠近言念穡事豈勝焚灼立秋雖過節候差晚趁今虔禱亦似可及更爲積誠設行以翼仁愛之垂騭致此亢旱於秋節者其爲憂慮豈比於春夏靜思致此之由必有幽隱之莫達茹冤之未伸閼菀蘊結而然卿等體予此諭悉心採察以聞京畿則雖鋤雨之所得昨今陸續馳聞道內亦有驟雨所沾處乎竝須枚擧狀聞事回諭而嶺伯完伯處以此一體下諭
정조 18년 · 강
諭水原府木石匠夫亦從願停役
정조 18년 · 목
水原留守趙心泰狀啓以爲亢旱數旬民情渴悶祈雨祭自十三日虔誠設行計料敎曰春夏之旱尙云渴悶矧玆鋤後秋節言念三農何遑寢食乎日昨以停役一款有所指揮其間何以擧行城役固非不急之務其爲勤衆勞民則一也近日之恒暘非敢傅會於是而嘗見古人傅會五行之說勤衆勞民以起城邑陽氣盛故旱爲應亦安知不由於不能節勞佚致此旱耶雖於木石匠夫之入處庇蔽軒敞之所者從願姑停以待得雨或生涼則渠輩之爽豁卽予之爽豁此意更須知悉從便闊狹以其緣由從後狀聞事回諭
정조 18년 · 목
藥院啓言連伏承醫官之所傳涼劑之過多雖有目前之微效終欠節宣之大方醫官之不得診候亦已多日當此悶旱之時恐添酬應之端而不可一向泯默玆敢仰籲特許診察聖候議定繼進湯劑敎以雖似彌留久當差勝酬應則果難矣退去涼劑姑停亦無不可又啓言聖候尙在彌留湯劑旣命姑停診候議藥誠不容一時少緩伏乞暫賜召接敎以涼劑旣過三十貼爲言使之姑停何可今日內更爲議藥乎都提擧亦云入來酬接之節異於承宣之從便日熱如此卽爲退去以便予心
정조 18년 · 목
校理李羲甲副校理朴鍾淳姜儐修撰尹益烈副修撰朴吉源聯箚略曰目今言路之杜絕上下之阻隔實爲第一召災之端也殿下試看今日之爻象情志之相阻久矣義理之晦塞極矣譬如天地不交陰陽不和災沴之來理所必然刀削刀削雖以向日事言之諸臺之絕海投竄端揆之初筵被譴摧折無餘景色愁沮雖幸不遠而復俱屬過境之事而防限自如大義尤晦情志之不通愈往而愈甚伏況殿下雖在靜攝之中焚灼之思切於爲民爲農纔擧虔禱之儀旋降求助之音獨不念及於來言之道以盡弭災之方不幾近於塞源而求流欲入而反閉乎至於政院者凡疏啓之一字半句少及目下之義輒謂之違式而却而不受遂使三司之章奏不得仰徹於宸聰如許事體前所未聞惟殿下不加之罪又或推抑於繳還之際遂使出納惟允之義兩無所當伏願克念交泰之義卽恢來諫之德俾言路洞闢情志流通則反災爲祥之機特一轉移間事耳噫嘻金鍾秀之負犯已載於前後三司之啓而向日特放之命迺下於臺啓蒙允之後有若尋常罪犯之遇赦宥釋者然此固出於我殿下遇慶曠蕩之聖意而其爲刑政之倒置亦非細憂惟殿下深軫嚴討之義亟思反汗之道焉至如財用一款卽有國之先務也孔子曰節用而愛民節用之先於愛民者蓋以不能節用則雖有愛民之心無以施愛民之政故也第念太倉之粟不能支一年之頒祿而春夏之交或至假貸至於錢荒之憂尤有甚焉況今旱乾爲災豐歉未判嗣歲民憂不可不念雖以殿下愛民之心若無今日節用之道則將未免無麪之不托矣糜財之道蓋莫過於侈汰而惟殿下臨御以來宮室苑囿無所增益服飾器用務從朴素昭儉之化無媿我列聖朝聖德而奈之何上有好焉下不效焉卿相之家第宅踰制閭巷之賤衣服過濫一經藩閫擧占渠渠之屋稍有錢財皆被粲粲之服賈誼所謂倡優下賤得爲后飾庶人屋壁皆被文繡者不幸近之若是而財用安得不匱民生安得不困乎惟殿下益懋崇儉之德克軫躬率之化以爲丕變侈風之道批以所陳當留意矣
정조 18년 · 강
命大靜縣前五衛將李亨秀自該曹拔例收用洪受寬等二人付濟州牧使與道臣相議從便收用
정조 18년 · 목
濟州牧使沈樂洙狀啓以爲大靜前五衛將李亨秀州校前僉使洪受寬出身金鍾輔等三人實績詳問事有命矣李亨秀則曾於庚戌年間因其時水原府使趙心泰狀啓折衝加資加設五衛將啓下前以摹瑟鎭助防將公廨軍器幷爲修治臣卽招見爲人稍拔於島中貿貿之類洪受寬金鍾輔俱以年久校屬亦頗曉解兵學鍊習事務以島中人物論之俱不無可取摹瑟鎭公廨修建秩客舍十八間武庫八間報警亭二十四間軍房十二間門樓九間待變廳三十間拱辰亭四間軍器修擧秩交子弓五十張長箭一百浮片箭一百浮環刀匣三十筒臾三十箇鐵胄一鎗柄木十柄板長防牌二城上旗八面大角小角一中鼓一小鼓一兆鼓一地字將軍箭十箇玄字次大箭十箇勝字皮翎箭八十五箇同字鐵翎中箭二箇宙字大箭十三箇小藥線七沙里中藥線七沙里各樣檄木八十箇銃箇防牌一部機木五箇各字木椎五箇神機箭三箇藥袱一城堞二十八垜周回三百三十五尺加築三尺燔瓦二萬七千張糧米九十四石敎曰前五衛將李亨秀因水原府使趙心泰狀聞曾有論賞之擧而又以摹瑟鎭修擧數爻觀之其所夥然卽京軍門之罕見令該曹拔例收用其餘二人卿其與道臣相議道內與島中間從便收用後狀聞事回論亦爲下諭于道伯
정조 18년 · 강
命大靜縣直赴儒生金命獻明年唱第時付之榜尾花牌下送使之唱名肅拜於客舍庭
정조 18년 · 목
濟州牧使沈樂洙以大靜縣直赴儒生八十一歲老人金命獻無以越海作行馳啓敎曰明年唱榜時付之榜尾花牌下送牧使處使之客舍庭唱名肅拜事回諭亦爲分付該曹
정조 18년 · 목
京畿監司徐龍輔狀啓以爲花梁鎭常賑米留庫三十七石太十三石七斗麰八石及防卒給糧錢二百七十兩前僉使趙東旭犯用逋欠東旭今方捉來徵捧其罪狀請令攸司稟處金吾以東旭拿囚啓有是命
정조 18년 · 목
都提調洪樂性提調鄭昌順副提調鄭大容啓言聖候之當暑彌留尤切悶迫湯劑之姑令停止更宜議定臣等率諸御醫趁早入診詳察聖候議定當進湯劑爲宜臣等自今日依例直宿批以諸症苦無差意卿等當引接議藥直宿則勿爲宜矣
정조 18년 · 강
召見藥院三提調于重熙堂都提調洪樂性提調鄭昌順副提調鄭大容
정조 18년 · 목
樂性等曰日間聖體調攝若何予曰到今頭癤猶屬餘症大抵自五月念後專廢寢睡數日以來頭疼轉甚疹毒肆氣自今便道有痢漸諸症俱可悶樂性等曰臣等久未登筵議藥凡節只憑醫官口傳而其所口傳亦不分明下情不勝焦鬱及承聖敎症形諸節下情不勝悶煎矣仍請醫官入診金孝儉等以次診察訖予曰爾等有何所見乎孝儉等曰加減倉廩散似是當劑矣予曰方文書入昌順曰聖候若此直宿當依例擧行矣予曰不必如是張大矣昌順曰然則臣等當輪回入直矣予曰此亦不緊矣予曰亢旱殆涉數旬爲民事渴悶矣樂性曰如臣無似忝叨首揆不能贊揚聖化以致災異之如此每勤聖念之憧憧特賜遞免是臣區區之望也予曰卿言過矣災異之致必有所以昨下求言之敎矣昌順曰亢旱雖甚可悶民情庶不至遑急且列邑或得驟雨之霔灑而當此聖候調攝之時不宜過加用慮以妨靜攝之道矣予曰卿等退去湯劑卽爲煎入
정조 18년 · 강
進御加減倉廩散二貼
정조 18년 · 목
加減倉廩散一貼煎入○加減倉廩散前方中羌活獨活柴胡前胡川芎連翹各加三分倭黃連加二分一貼更爲煎入
정조 18년 · 목
藥院口傳啓言朝入診筵屢陳直宿之請而未蒙允許之音改定湯劑煎入進御之後未承加減之候臣等終宵焦鬱益不勝憂迫之忱旣不得如例直宿則臥內召接詳承調攝之節朝夕診察以盡保護之道千萬顒祝批以朝筵旣登筵議樂更進當劑問于諸醫決定直宿則勿爲宜矣
정조 18년 · 목
再次祈雨癸在再明也
정조 18년 · 강
命首醫金孝儉拿處待停湯捧傳旨
정조 18년 · 목
內醫院啓言朝者診筵議定湯劑之時首醫金孝儉以湯劑所入藥料歷陳仰對之際黃連以七分仰對退出歸院提調監劑之時則黃連以五分爲言故問其與筵奏之語分數相左則方文書以五分而渠於筵中誤以七分爲奏云御藥事體何等至重而筵奏之語方文之所錄有此相左者萬萬驚駭請令該府拿問嚴處允之敎以待停湯捧傳旨
정조 18년 · 강
召見奉常提調徐有防于重熙堂
정조 18년 · 강
飭諸道還穀啓後加分毋或因循謬習
정조 18년 · 목
備局啓言諸道還穀分留實數畢分給後自當依例啓聞而雖以昨年言之啓後加分幾乎無道無之分留之不嚴推此可知見今糶政纔畢分留之登聞在卽如或因循謬習現發於來頭摘奸之時則當該守令及不飭之道臣如法重勘斷不可已請爲先以此意嚴飭諸道允之
정조 18년 · 강
保放時囚徐榮輔南公轍
정조 18년 · 강
執義李遇濟掌令韓用鐸應旨上疏竝賜批